作者:岑參
標題:冬夜宿仙遊寺南涼堂，呈謙道人
內容:太乙連太白，兩山知幾重。路磐石門窄，匹馬行才通。日西倒山寺，林下逢支公。昨夜山北時，星星聞此鐘。秦女去已久，仙台在中峰。簫聲不可聞，此地留遺蹤。石潭積黛色，每歲投金龍。亂流爭迅湍，噴薄如雷風。夜來聞清磬，月出蒼山空。空山滿清光，水樹相玲瓏。迴廊映密竹，秋殿隱深松。燈影落前溪，夜宿水聲中。愛茲林巒好，結宇向溪東。相識唯山僧，鄰家一釣翁。林晚慄初拆，枝寒梨已紅。物幽興易愜，事勝趣彌濃。願謝區中緣，永依金人宮。寄報乘輦客，簪裾爾何容。